CELEX: 62009TN0073
Language: ro
Date: 2009-02-18 00:00:00
Title: Cauza T-73/09: Acțiune introdusă la 18 februarie 2009 – Compagnie de Saint-Gobain/Comisia

1.5.2009   
            
            
               RO
            
            
               Jurnalul Oficial al Uniunii Europene
            
            
               C 102/25
            
         Acțiune introdusă la 18 februarie 2009 – Compagnie de Saint-Gobain/Comisia
   (Cauza T-73/09)
   2009/C 102/39
   Limba de procedură: franceza
   
      Părțile
   
   
      Reclamantă: Compagnie de Saint-Gobain (Courbevoie, Franța) (reprezentanți: P. Hubert și E. Durand, avocați)
   
      Pârâtă: Comisia Comunităților Europene
   
      Concluziile reclamantei
   
   
               —
            
            
               Anularea Deciziei C(2008) 6815 final a Comisiei Europene privind o procedură de aplicare a articolului 81 CE și a articolului 53 din Acordul SEE (cazul COMP/39.125 – geam auto), a motivelor pe care se întemeiază dispozitivul, în măsura în care Compagnie de Saint Gobain este destinatar al acestei decizii, precum și deducerea tuturor consecințelor în ceea ce privește cuantumul amenzii;
            
         
               —
            
            
               în subsidiar, fie că reclamanta Compagnie de Saint Gobain este sau nu este considerată destinatar al deciziei, reducerea cuantumului amenzii aplicate societăților care alcătuiesc grupul Saint Gobain;
            
         
               —
            
            
               obligarea Comisiei la plata cheltuielilor de judecată.
            
         
      Motivele și principalele argumente
   
   Prin intermediul acțiunii, reclamanta solicită anularea parțială a Deciziei C(2008) 6815 final a Comisiei din 12 noiembrie 2008 în cazul COMP/39.125 – geam auto, prin care Comisia constatase că anumite întreprinderi au încălcat articolul 81 alineatul (1) CE și articolul 53 alineatul (1) din Acordul privind Spațiul Economic European, deoarece au repartizat contracte de furnizare a geamurilor pentru automobile și și-au coordonat politicile de preț și strategiile de aprovizionare pe piața europeană a geamurilor auto.
   În susținerea acțiunii, reclamanta invocă un număr de patru motive, întemeiate pe:
   
               —
            
            
               o încălcare a articolului 23 alineatul (2) din Regulamentul nr. 1/2003 (1) și a principiului personalității pedepselor, în măsura în care Compagnie de Saint-Gobain ar fi fost declarată destinatar al deciziei atacate în calitate de societate-mamă a societății Saint-Gobain Glass France SA, fără să fi luat parte direct și personal la infracțiune;
            
         
               —
            
            
               o lipsă de motivare, o încălcare a articolului 23 din Regulamentul nr. 1/2003 și a principiului personalității pedepselor, deoarece Comisia nu a demonstrat că întreaga cifră de afaceri consolidată a grupului Saint-Gobain putea fi utilizată ca bază de calcul pentru stabilirea sancțiunii;
            
         
               —
            
            
               o încălcare a principiilor încrederii legitime și neretroactivității, în măsura în care Comisia ar fi aplicat noile orientări din 2006 în domeniul amenzilor (2) retroactiv, unor fapte anterioare datei intrării în vigoare a acestui document și deplin finalizate înainte de această dată;
            
         
               —
            
            
               o încălcare a articolului 23 alineatul (2) din Regulamentul nr. 1/2003 și a principiului proporționalității, întrucât nu poate fi reținut în mod legitim nici un element de recidivă.
            
         
      (1)  Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (JO 2003, L 1, p. 1, Ediție specială, 08/vol. 1, p. 167).
   
      (2)  Orientări privind calcularea amenzilor aplicate în temeiul articolului 23 alineatul (2) litera (a) din Regulamentul (CE) nr. 1/2003 (JO 2006, C 210, p. 2, Ediție specială, 08/vol. 4, p. 264).